Politiet efterlyser en mand, som mistænkes for at stå bag et voldtægtsforsøg mod en 15-årig pige.

Nytårsnat klokken 00.15 blev en 15-årig pige udsat for voldtægtsforsøg ved Trekanten på Blåkildevej i Aalborg Øst. Gerningsmanden greb om pigens hals, trak hende ned på jorden og forsøgte at trække hendes tøj af. Det lykkedes dog pigen at give gerningsmanden et knæ i skridtet, og det gav hende mulighed for at stikke af. Det fortæller vagtchef hos Nordjyllands Politi, Henrik Beck. Politiet efterlyser nu manden, der beskrives som afrikansk af udseende og helt mørk i huden, 25 til 30 år, spinkel af bygning og  170 til 175 centimeter høj. Han havde markerede kindben, høje tindinger, kraftige læber, kort krøllet hår og en bred næse. Har man oplysninger i sagen, vil politiet gerne høre nærmere på telefon 1-1-4.